欽定古今圖書集成/博物彙編/藝術典/第062卷

以2024年12月26日从维基文库导出

← 博物彙編 藝術典 第六十一卷

欽定古今圖書集成

博物彙編 第六十二卷

博物彙編 藝術典 第六十三卷 →

姊妹计划: 数据项

欽定古今圖書集成博物彙編藝術典

第六十二卷目錄

醫部彙考四十二

黃帝素問四十二〈至真要大論篇第七十四中〉

藝術典第六十二卷

醫部彙考四十二醫部彙考四十二

《黃帝素問四十二》

《黃帝素問四十二》

《至真要大論篇第七十四》〈中〉

《至真要大論篇第七十四》〈中〉

帝曰：氣之上下何謂也？岐伯曰：「身半以上，其氣三矣， 天之分也，天氣主之；身半以下，其氣三矣，地之分也， 地氣主之。以名命氣，以氣命處，而言其病半，所謂天 樞也。故上勝而下俱病者，以地名之；下勝而上俱病 者，以天名之。所謂勝至報氣，屈伏而未發也。復至則 不以天地異名，皆如復氣為法也。」〈分去聲〉

王冰曰：身之半，正謂齊中也。當伸臂指天，舒足指地，以繩量之，中正當齊也，故曰：半，所謂天樞也。天樞正當齊兩旁同身寸之二寸。其氣三者，假如少陰司天，則上有熱，中有太陽，兼之三也，六氣皆然。司天者其氣三，司地者其氣三，故身半以上三氣，身半以下三氣也。以名言其氣，以氣言其處，以氣處寒熱，而言其病之形證也。如「足厥陰氣居足及股脛之內側，上行於少腹，循脅。足陽明氣在足之上，胻之外股之前，上行腹齊之旁，循胸乳上面。」 「足太陽氣起於目上額，絡頭，下項背，過腰，橫過髀樞股後，下行入膕貫腨，出外踝之後，足小指外側。」 「足太陰氣循足及股脛之內側，上行腹脅之前。足少陰同之。」 「足少陽氣，循脛外側，上行腹脅之側，循頰耳，至目銳眥，在首之側，此足六氣之部主也。」 手厥陰、少陰、太陰氣從心胸橫出，循臂內側，至中指、小指、大指之端。手陽明、少陽、太陽氣，並起手表，循臂外側，上肩及胛上頭，此手六氣之部主也。欲知病診，當隨氣所在以言之，當陰之分，冷病歸之；當陽之分，熱病歸之。故勝復之作，先言病生寒熱者，必依此理也。彼氣既勝，此未能復，抑鬱不暢，而無所行，進則困於讎嫌，退則窮於怫塞。故上勝至則下與俱病，下勝至則上與俱病。上勝下病，地氣鬱也，故從地鬱以名地病。下勝上病，天氣塞也，故從天塞以名天病。夫以天名者，方順天氣為制，逆地氣而攻之；以地名者，方從天氣為制則可。假如陽明司天，少陰在泉，上勝而下俱病者，是怫於下而生也。天氣正勝，天可逆之，故順天之氣，方同清也。少陰等司天，上下勝同法。《六元正紀大論》云：「上勝則天氣降而下，下勝則地氣遷而上。」 此之謂也。勝至未復而病生，以天地異名為式。復氣以發則所生，無問上勝下勝，悉皆依復氣為病，寒熱之主也。馬蒔曰：「此言人氣之上下，合於司天在泉之分，而上下為病者，其治法復與勝同也。帝疑六氣之在人身，分為上下，伯言身半以上為天，其氣有三：少陰君火，應心與小腸，陽明燥金，應肺與大腸，少陽相火，應三焦與心包絡，乃天之分也，而天之氣主之；身半以下為地，其氣亦有三：太陰濕土，應脾與胃；厥陰風木，應肝與膽；太陽寒水，應腎與膀胱，乃地之分也」 ，而地之氣主之，以少陰、陽明等名而命其氣，以氣而命其心與小腸，肺與大腸等處。凡各經之病，可以指而言之。夫所謂「半」 者，即天樞穴以為界也。故上部勝而齊之，下有病者，即以地分名之；下部勝而齊之，上有病者，即以天分名之。此上勝則下復，下勝則上復，亦猶之天地也。治法何如？所謂勝至之時，特報氣屈伏而未發耳。至於報復一至，則不分在天在地之異名，而其治勝之法，一如治復之法。故上文曰：「凡治諸勝復者，寒者熱之，冷者溫之，溫者清之，清者溫之。」 一十二句，乃治法之大要也。

張志聰曰：「此論人身之上下，以應天地之上下也。夫歲半以上，天氣主之，乃厥陰風木，少陰君火，少陽相火；歲半以下，地氣主之，乃太陰濕土，陽明燥金，太陽寒水。在人身，厥陰風木之氣，與督脈會於巔頂，是木氣在於火氣之上矣。君火之下包絡，相火主氣，是木火火之三氣在身半以上也。脾土居陽明胃金之上」 ，陽明居太陽膀胱之上，是土金水之三氣，在身半以上也。以木火土金水之名，以命其上之三氣，下之三氣；以上下之三氣，而命其在天在地之處。以天地之處，而言其三陰三陽之病，則勝復之氣可知矣。半者，所謂天樞之分，在齊旁二寸，乃陽明之穴名，蓋以此而分形身之上下也。夫所謂樞者，上下交互而旋轉也，故在天地乃上。

下，氣交之中，名天樞，在人身以身半之中，名天樞也。如身半以上之木火氣勝，而身半以下之土金水，三氣俱病者，以地名之，謂病之在地也。如身半以下之土金水勝，而身半以上之木火氣病者，以天名之，謂病之在天也。蓋以人身之上下，以應天地之上下，故以天地名之。如勝至則報復之氣，屈伏于本位而未發也。復至則如復氣而為法，不必以天地而名之。如厥陰少陰少陽之復，其氣發於四氣五氣之時；陽明太陽之復，其氣歸於初氣二氣之木火。故不必以木火居歲半以上，而以天名之，金水主歲半以下，而以地名之。皆如復氣之所在而為成法也。

帝曰：「勝復之動，時有常乎？氣有必乎？」岐伯曰：「時有常 位，而氣無必也。」帝曰：「願聞其道也。」岐伯曰：「初氣終三 氣，天氣主之，勝之常也；四氣盡終氣，地氣主之，復之 常也。有勝則復，無勝則否。」

王冰曰：「時有常位而氣無必」 ，謂雖位有常，而發動有無不必定之也。

馬蒔曰：「此言勝復之時有常位，而其氣之有無不可必也。蓋自初氣以至三氣，司天之氣主之，太過則勝其所勝，不及則不勝來勝，此勝之常也。自四氣以至終氣，在泉之氣主之，則子為母，復之復之常也，此其時之有常位也。但有勝則復，無勝則不復，此又氣不可必者如此。」

張志聰曰：「帝問勝復之氣，隨四時之有常位乎？其氣之動，隨四時之可必乎？伯言木火土金水，四時有定位，而勝復之氣，不隨所主之本位而發，故氣不可必也。」 蓋謂六氣各主一歲，主歲之氣勝，則春將至而即發，是太陰陽明太陽之氣，皆發於春夏矣。如六氣之復，乃鬱極而後發，故發於歲半之後，是厥陰少陰少陽之復，皆發於秋冬矣。故曰：「初氣終三氣，天氣主之，勝之常也；四氣盡終氣，地氣主之，復之常也。有勝則復，無勝則否」 ，是以勝復之氣，不隨四時之常位，而不可必也。

帝曰：「善。」復已而勝何如？岐伯曰：「勝至則復，無常數也， 衰乃止耳。復已而勝，不復則害，此傷生也。」

王冰曰：「勝微則復微，故復已而又勝。勝甚則復甚，故復已則少有再勝者也。假有勝者，亦隨微甚而復之爾。然勝復之道，雖無常數，至其衰謝，則勝復皆自止也。有勝無復，是復氣已衰，衰不能復，是天真之氣已傷，敗甚而生意盡。」

馬蒔曰：「此言勝之不可以無復，復之不可以無勝，皆自其氣衰而止也。帝承上文而言有勝則復，無勝則不復，但復之既已，而彼之勝氣又當何如也？伯言始而勝，至則復，其勝甚則復甚，勝微則復微，無常數也。至於其勝氣之衰乃止耳。然復已而勝者，則勝氣又必復之。若不復之，則天時循環之氣，雖有必然，而人」 身臟腑之氣，不能相繼，此其傷生必矣。

張志聰曰：「此申明有勝則復，展轉不已，必待其勝氣衰，而後乃止耳。復已而勝者，如火氣復而乘其金，已則金氣又復勝之，金氣復而侮其火，已則火氣又復勝之，所謂勝至則復，無常數也。如勝氣衰而後乃止耳。故復氣已，而受復之氣又復勝之，如火氣復而勝其金，則金氣又當復勝。如不復勝，此金為火氣所害」 ，而金之生氣傷矣。故必待其勝衰而後平，如有勝則有復也。

帝曰：「復而反病何也？」岐伯曰：「居非其位，不相得也。大 復其勝，則主勝之，故反病也，所謂火燥熱也。」帝曰：「治 之奈何？」岐伯曰：「夫氣之勝也，微者隨之，甚者制之。氣 之復也，和者平之，暴者奪之，皆隨勝氣，安其屈伏，無 問其數，以平為期，此其道也。」

王冰曰：「少陽，火也。陽明，燥也；少陰，熱也。少陰少陽在泉，為火居水位；陽明司天，為金居火位。金復其勝，則火主勝之，火復其勝，則水主勝之。餘氣勝復，則無主勝之病氣也。故又曰：所謂火燥熱也。」 隨，謂隨之。安，謂順勝氣以和之也。制，謂制止。平，謂平調。奪，謂奪其盛氣也。治此者，不以數之多少，但以氣平和為準度爾。

馬蒔曰：「此言復之所以反病，而有治之之法也。帝問勝者復之，則必能勝之矣。然復之而反有所病者何也？伯言復氣之所居者，已非其位，則彼此之氣不相得，而又大復其勝，則主氣反來勝之，所以復氣之反病也。即如少陰為君火，陽明為燥金，少陽為暑熱，今少陰少陽在泉，則火居水位，陽明司天，則金居火位，故火復其勝，則水主勝之；金復其勝，則火主勝之。此正居非其位，氣不相得，而大復其勝，則主反勝之」 之謂，惟火、燥熱之三氣乃爾也。故治之者，方其氣之勝也，勝微則隨其氣而調之，勝甚則即所畏以制之。及其氣之復也，復氣之和者，則平調之，復氣之暴者，則即其盛而奪之，皆隨

勝復之勝氣。以使之屈伏。不必問其數之多寡。而惟至於病氣之平焉斯已矣。

張志聰曰：復而反病者，復氣之反病也。如火氣復而乘於金位，金氣復而乘於火位，皆居非其位，不相得也，是以大復。其勝則主勝之，故反病也。如火氣大復而乘於陽明，則五位之主氣勝之。如金氣大復而乘於少陰，則二位之主氣勝之，故復氣之反病也。所謂火熱燥也，餘氣皆然。此即勝至則復，勝衰則止之意。蓋言勝復之氣，宜於漸衰，而不宜於復大也。微者隨之，順其氣以調之也。甚者制之，制以所畏也。和者平之，平調其微邪。暴者奪之，瀉其強盛也。但隨勝氣以治，則屈伏之氣自安矣。然不必問其勝復之展轉，惟以氣平為期，此其治勝復之道也。

帝曰：「善。」客主之勝復奈何？岐伯曰：客主之氣，勝而無 復也。帝曰：其逆從何如？岐伯曰：主勝逆，客勝從，天之 道也。帝曰：其生病何如？岐伯曰：「厥陰司天，客勝則耳 鳴掉眩，甚則欬。主勝則胸脅痛，舌難以言。少陰司天， 客勝則鼽嚏，頸項強，肩背瞀熱，頭痛，少氣發熱，耳聾 目瞑，甚則胕腫血溢，瘡瘍欬喘。主勝則心熱煩躁，甚 則脅痛支滿。」「太陰司天，客勝則首面胕腫，呼吸氣喘。 主勝則胸腹滿，食已而瞀。」「少陽司天，客勝則丹胗外 發，及為丹熛瘡瘍，嘔逆喉痹，頭痛嗌腫，耳聾血溢，內 為瘛瘲。主勝則胸滿欬仰息，甚而有血，手熱。陽明司 天，清復內餘，則欬衄嗌塞，心鬲中熱，欬不止，而白血 出者死。」「太陽司天，客勝則胸中不利，出清涕，感寒則 欬。主勝則喉嗌中鳴。厥陰在泉，客勝則大關節不利， 內為痙強拘瘛，外為不便。主勝則筋骨繇併，腰腹時 痛。少陰在泉，客勝則腰痛，尻股膝髀腨胻，足病瞀熱 以酸，胕腫不能久立，溲便變。主勝則厥氣上行，心痛 發熱，鬲中眾痹皆作，發於胠脅，魄汗不藏，四逆而起。」 太陰在泉，客勝則足「痿下重，便溲不時。濕客下焦，發 而濡瀉，及為腫隱曲之疾。主勝則寒氣逆滿，食飲不 下，甚則為疝。少陽在泉，客勝則腰腹痛而反惡寒，甚 則下白溺白。主勝則熱反上行而客於心，心痛發熱， 格中而嘔。」「少陰同候。陽明在泉。客勝則清氣動下，少 腹堅滿而數便瀉。主勝則腰重腹痛，少腹生寒，下為 鶩溏」，則寒厥於腸，上衝胸中，甚則喘，不能久立。太陽 在泉，寒復內餘，則腰尻痛，屈伸不利，股脛足膝中痛。 帝曰：「善。」治之奈何？岐伯曰：高者抑之，下者舉之，有餘 折之，不足補之，佐以所利，和以所宜，必安其主客，適 其寒溫，同者逆之，異者從之。帝曰：「治寒以熱，治熱以 寒，氣相得者逆之，不相得者從之，余已知之矣，其於 正味何如？」岐伯曰：「木位之主，其瀉以酸，其補以辛；火 位之主，其瀉以甘，其補以鹹；土位之主，其瀉以苦，其 補以甘；金位之主，其瀉以辛，其補以酸；水位之主，其 瀉以鹹，其補以苦；厥陰之客，以辛補之，以酸瀉之，以 甘緩之；少陰之客，以鹹補之，以甘瀉之，以鹹收之；太 陰之客，以甘補之，以苦瀉」之，以甘緩之；少陽之客，以 鹹補之，以甘瀉之，以鹹耎之；陽明之客，以酸補之，以 辛瀉之，以苦泄之；太陽之客，以苦補之，以鹹瀉之，以 苦堅之，以辛潤之。開發腠理，致津液，通氣也。

王冰曰：客謂天之六氣，主謂五行之位，氣有宜否，故各有勝。復之者，勝而無復，謂客自有多少，以其勝與常勝殊。客承天命，部統其方，主為之下，固宜祗奉天命。若不順而勝，則天命不行，故為逆。客勝於主，承天之道，故為順也。陽明司天，清氣內復，謂復舊居也。白血，謂欬出淺紅色血。似肉似肺者，大關節腰膝也。隱「曲之疾」 ，謂隱蔽委曲之處病也。鶩溏，言如鴨之後也。高者抑之，制其勝也。下者舉之，濟其弱也。有餘折之，屈其銳也。不足補之，全其氣也。雖制勝扶弱，而客主須安，一氣失所，則矛楯更作，榛棘互興，各伺其便，不相得志，內淫外併，而危敗之由作矣。「同」 謂寒熱溫清，氣相比和者；異謂水火金木土不比和者，氣相得，則逆所勝之氣以治之，不相得，則順所不勝氣以治之。治火勝負，欲益及欲瀉者，皆以其味，勝與不勝，皆折其氣也。何者？以其性躁動也。治熱亦然。至於君相二火之氣，其治雖殊，其氣用則一矣。客之部主各六十一日，居無常所，隨歲遷移，客勝則瀉客而補主，主勝則瀉主而補客，應隨當緩當急以治之。

馬蒔曰：「此言客主之氣，有勝無復，其民病則異，其治法則統，其正味則各有所主也。蓋司天在泉，有勝則有復，至於客主之氣，則有勝而無復。但客承天命，而主為之下，如主不能奉天之命，而反勝客氣，則為逆，祗奉天命，而客氣勝主則為從，此乃天之道也。試言巳亥之歲，厥陰司天，初氣本厥陰風木為主，而陽明燥金客氣加之。二氣本少陰君火為主，而太陽寒水客氣加之。三氣本少陽相火為主，而厥陰風木客氣加之。」 如客氣各勝主氣，則為耳鳴，為掉眩，甚則為欬。如主氣各勝客氣，則為胸。

「脅痛，為舌難以言者，乃病之大略也。子午之歲，少陰司天，初氣本厥陰風木為主，而太陽寒水客氣加之；二氣本少陰君火為主，而厥陰風木客氣加之；三氣本少陽相火為主，而少陰君火客氣加之。如客氣各勝主氣，則為鼽，為嚏，為頸項強，為肩背瞀熱，為頭痛，為少氣，為發熱，為耳聾，為目瞑，甚則為胕腫，為血溢，為瘡瘍、為欬、為喘。如主氣各勝客氣，則為心熱、為煩躁，甚則為胸痛、為支滿也。丑未之歲，太陰司天，初氣」 本厥陰風木為主，而厥陰風木客氣加之；二氣本少陰君火為主，而少陰君火客氣加之；三氣本少陽相火為主，而太陰濕土客氣加之。如客氣各勝主氣，則為首面胕腫，為呼吸氣喘。如主氣各「勝客氣，則為胸腹滿，食已而瞀也。寅申之歲，少陽司天，初氣本厥陰風木為主，而少陰君火客氣加之；二氣本少陰君火為主，而太陰濕土客氣加之；三氣本少陽相火為主，而少陽相火客氣加之。」 如客氣各勝主氣，則為丹胗外發，及為丹熛，為瘡瘍，為嘔逆，為喉痹，為頭痛，為嗌腫，為耳聾，為血溢，內為瘛瘲。如主氣各勝客氣，則為胸滿，為欬而仰息，甚而為有血，為手熱也。卯酉之歲，陽明司天，金居火位，無客勝之理，而陽明為不及之歲，火來勝之，至在泉之時，金之子為母，復讎則水復，即金復也，故謂之曰「清復。」 其清復內餘，肺尚受傷，民病為欬，為衄，為嗌塞，為心鬲中熱，為欬不止，而白血出者，當死。蓋血出似唾，其色雖白，實謂之血。《靈樞·營衛生會篇》謂營氣化血。夫營氣者，陰氣也，陰氣既衰，不能化血，而僅有白血，此世人之所不知者也。但病至於此，深可慨也。辰戌之歲，太陽司天，初氣本厥陰風木為主，而少陽相火客氣加之；二氣本少陰君火為主，而陽明燥金客氣加之；三氣本少陽相火為主，而太陽寒水客氣加之。「如客氣各勝主氣，則為胸中不利，為出清涕，感寒則欬。如主氣各勝客氣，則為喉嗌中鳴也。」 寅申之歲，厥陰在泉。四氣本太陰濕土為主，而陽明燥金客氣加之；五氣本陽明燥金為主，而太陽寒水客氣加之。終氣本太陽寒水為主，而厥陰風水客氣加之。如客氣各「勝主氣，則為大關節不利，內則為痙強拘瘛，外為大小不便。如主氣各勝客氣，則為筋骨繇併，腰腹時痛。卯酉之歲，少陰在泉。四氣本太陰濕土為主，而太陽寒水客氣加之；五氣本陽明燥金為主，而厥陰風木客氣加之；終氣本太陽寒水為主，而少陰君火客氣加之。如客氣各勝主氣，則為腰痛及尻股膝髀腨、胻足。病瞀熱以酸，且胕腫不能久立，為溲便變。如主氣各勝客氣，則為厥氣上行，為心痛，為發熱，為鬲中，為眾痹皆作，發於胠脅，為魄汗不藏，為四支厥逆而起也。」 辰戌之歲，太陰在泉，四氣本太陰濕土為主，而厥陰風木客氣加之；五氣本陽明燥金為主，而少陰君火客氣加之；終氣本「太陽寒水為主，而太陰濕土客氣加之。如客氣各勝主氣，則為足痿，為下重，為便溲不時，為濕客下焦，發為泄瀉，及為腫於隱曲之處也。如主氣各勝客氣，則為寒氣逆滿，為飲食不下，甚則為疝也。」 巳亥之歲，少陽在泉，四氣本太陰濕土為主，而少陰君火客氣加之。五氣本陽明燥金為主，而太陰濕「土客氣加之；終氣本太陽寒水為主，而少陽相火客氣加之。如客氣各勝主氣，則為腰腹痛而反惡寒，甚則為大便下白，而溺亦下白；如主氣各勝客氣，則為熱反上行而客於心，為心痛，為發熱，為格中而嘔。蓋此乃為相火，而少陰則為君火，故與少陰之在泉者同候也。子午之歲，陽明在泉，四氣本」 太陰濕土為主，而太陰濕土客氣加之；五氣本陽明燥金為主，而少陽相火客氣加之；終氣本太陽寒水為主，而陽明燥金客氣加之。如客氣各勝主氣，則為清氣動下，少腹堅滿而數便瀉。如主氣各勝客氣，則為腰重，為腹滿，為少腹生寒，為下，為鶩溏，為寒氣厥逆於腸，上衝胸中，甚則為喘，不能久立也。丑未之歲，太陽在泉，然太陽以水居水位，不必言客主之勝，其寒氣復勝之餘，則為腰尻痛，屈伸不利，為股脛足膝中痛也。然所以治之者，大約病在高者，則抑而下之；病在下者，則舉而升之。如李東垣云：「高者抑之，非高者固當抑也。以其本下而失之太高，故抑之而使下。若本高何抑之有？下者舉之，非下者固當舉之也，以其本高，而失之太下，故舉而使之高。若本下，何舉之有？是也。病為邪氣有餘則瀉之，病為正氣不足，則補之，佐以所利，和以所宜，必使主客各安，而寒溫相適，寒熱溫清，與民病之氣相同者，則逆而正治之，不相得而異者，則異者從治之，此其治主客之大體也。」 帝言此「義固已知之。然主客之位。其正味各有所主。伯言木位之主氣。春分前六十一日為初之氣。其瀉以酸。其補以辛。火位之主氣則君火。」

之位，「春分後六十一日為二之氣，相火之位，夏至前後各三十日為三之氣，其瀉以甘，其補以鹹；土位之主氣，秋分前六十一日為四之氣，其瀉以苦，其補以甘；金位之主氣，秋分後六十一日為五之氣，其瀉以辛，其補以酸；水位之主氣，冬至前後各三十日為終之氣，其瀉以鹹，其補以苦。厥陰之客氣，以辛補之以酸瀉之，以甘緩之，蓋其辛補酸瀉者，與主氣同，而又必以甘緩之也。」 「少陰之客氣，以鹹補之，以甘瀉之，以鹹收之，蓋其甘瀉鹹補，與主氣同，而補之者，正所以收之也。太陰之客氣，以甘補之，以苦瀉之，以甘緩之，蓋其補甘瀉苦者，與主氣同，而補之者，正所以緩之也。少陽之客氣，以鹹補之，以甘瀉之，與主氣同，而補之者，正所以耎之也。陽明之客氣，以酸補之，以辛瀉之，以苦泄之，蓋其酸補辛瀉者，與主氣同，而又必以苦泄之也。太陽之客氣，以苦補之，以鹹瀉之，蓋其苦補鹹瀉者，與主氣同，而又必以苦堅之，以辛潤之也。此皆所以開發腠理，致其津液，以通各經之氣耳。」

張志聰曰：「此論四時主氣客氣之勝復也。按前篇論初之氣、二之氣者，乃加臨之客氣，而為民病也。後論厥陰所至為和平，太陰所至為埃溽，論主氣之有德化變病也。此章復論主氣客氣，有彼此相勝之順逆也。客氣者，乃司天在泉，及左右之間氣，在天之六氣也。天包乎地之外，從泉下而六氣環轉，天之道也。主」 氣者，五方四時之定位，地之道也。坤順承天，故主勝為逆，客勝為從，順天之道也。厥陰司天，風木之客氣勝於上，故耳鳴掉眩。厥陰經脈，貫鬲上注肺，甚則欬者，上淫之氣內入於經也。主勝則胸脅痛，肝脈布胸脅也。厥陰少陽主筋，二經之筋病則舌卷，故難以言。蓋客氣之從上而下，主氣之從內而上也。蓋主歲之三氣，乃厥陰風木，君相二火。胸脅痛者，厥陰之初氣甚；舌難以言者，二火之氣勝也；少陰司天之初氣，乃太陽寒水；二之氣，乃厥陰風木；三之氣，乃少陰君火。鼽嚏，耳聾，目瞑，厥陰之氣勝也。頭項強，肩背瞀熱，頭痛，甚則胕腫，太陽寒水之氣勝也。少氣發熱，血溢、瘡瘍，欬喘，君火之氣勝「也。初之主氣，乃厥陰風木；二之氣君火，三之氣相火。主勝則心熱煩躁者，君相二火之氣勝也；甚則脅痛支滿者，厥陰之初氣勝也。蓋君火司歲，故先火勝，而甚則及於厥陰也。」 夫司天之氣，客氣有三，主氣有三；在泉之氣，客氣有三，主氣有三，主客之勝而為民病。有以三氣分而論之者，有合而論之者，蓋書不盡言，言不盡意，神而明之，存乎其人。太陰司天，客勝則首面胕腫，濕淫於上也；呼吸氣喘，淫及於內也。主勝則胸腹滿者，初氣之木，勝傷土也。《經》云：肺是動病，甚則交兩手而瞀，乃二氣三氣之火上炎而為肺病也。胕，腫也，非足跗也。少陽司天，初氣三氣，乃君相二火，二之氣，乃太陰濕土。丹胗即班疹，因火熱而發於外者也；丹熛即赤遊，發於外而欲遊於內者也。嘔逆瘛瘲，濕土之氣合於內也。瘡瘍嗌腫諸證，亦皆感濕熱而生，蓋亦自上而下，從外而內也。肺乃心之蓋，主勝則胸滿。欬仰息者，主氣之二火欲上炎而外出也；仰息者，肺病而不得偃息也；甚而有血手熱者，火發於外也。君相二經之脈，皆循於手，故為手熱。「陽明司天，清復內餘」 者，清肅之客氣，入於內，而復有餘於內也。欬衄嗌塞，心鬲中熱，皆肺病也。肺屬金而主天，是以陽明司天之氣，餘於內而病在肺也。「白血出」 者，血出於肺也。陽明司天，天之氣也，臟屬陰而血為陰，血出於肺，則陽甚而陰絕矣。此蓋言天為陽，地為陰，人居天地氣交之中，腑為陽，臟為陰，氣為陽，血為陰，外為陽，內為陰。是以陽明之不言主客者，謂陽明金氣司天，則乾剛在上，勝於內則與肺金相合，故不言主客者，論天之道也。太陽司天，其氣在表，肺主皮毛，故受司天之客氣，即為胸中不利，出清涕而欬。曰感寒則欬者，謂太陽與寒水之有別也。按《水熱穴論》曰：「腎者，至陰也。至陰者，盛水也；肺者，太陰也；少陰者，冬脈也。故其本在腎，其脈在肺，皆積水也。」 蓋水在地之下，故曰至陰；大地之下皆水，故為盛水也。與肺金之上下交通，而皆積水者，水上連乎天，而天包乎下也。是以主勝則喉嗌中鳴，乃在下寒水之氣，而上出於肺也。大關節者，手足之十二節也。厥陰在泉，始之客氣，乃陽明燥金，厥陰主筋，筋燥是以關節不利。次之客氣，乃太陽寒水，太陽為諸陽主氣，陽氣者，柔則養筋，寒氣淫於內，則太陽受之，故內為痙強拘瘛，即痓證也。終之客氣，乃在泉之風木，故外為不便。不便者，亦筋骨之不利也。《骨繇》者，節緩而不收也。所謂骨繇者，搖故也。在泉之主氣，乃太陰濕土，陽明燥金，太陽寒水。筋骨繇併，腰腹時痛者，三氣之為病也。少陰在泉，四之客氣，乃太陽寒水，故為

「腰尻股胻足病，皆太陽之經證，同氣相感也。次之氣，乃厥陰風木，瞀熱以酸胕腫，不能久立，乃脾土之證，蓋木淫而土病也。終之客氣，乃少陰君火，主氣乃太陽寒水，溲便變者，水火相交，火淫於下也。主勝則厥氣上行，心痛發熱者，乃寒水之主氣，上乘於在泉之君火也。五之主氣，乃陽明燥金，客氣乃厥陰風木，眾痹者，各在其處，更發更止，更居更起，以右應左，以左應右，鬲中眾痹皆作，發於胠脅」 ，乃陽明之氣乘於厥陰之經也。四之主氣，乃太陰濕土，客氣乃太陽寒水，魄汗，表汗也。汗乃陰液，膀胱者津液之所藏。「四逆而起」 者，土氣上逆也。以土勝水，是以津液不藏，而汗出於表也。夫以眾痹似屬陽明，十二經中，惟手足陽明之脈，左之右，右之左，而交於承漿，故曰「以右應左，以左應右。」 「太陰在泉，足痿下重，便溲不時」 者，在泉之濕氣，客於太陰之經，而下及於內也。濕客下焦，發而濡瀉，及為腫者，因客淫於下，而太陰之主氣自病也。隱曲者，乃男女之前陰處，故曰隱曲，謂隱藏委曲之處也。終之主氣，乃太陽「寒水，客氣乃司天之濕土，是以主勝則寒氣逆滿，蓋水淫而上乘於土，故逆滿也；四之主氣，乃太陰濕土，客氣乃厥陰風木，食飲不下，甚則為疝者，濕氣上逆，而病及於厥陰之經也；五之主氣，乃陽明燥金，客勝乃少陰君火，火能制金，故不上勝也。少陽在泉，始之客氣，乃少陰君火，主氣乃太陰濕土」 ，次之客氣，乃太陰濕土，主氣乃陽明燥金。終之客氣，乃少陽相火，主氣乃太陽寒水。腰腹痛而反惡寒者，客勝而太陽之主氣病也。太陽之氣傷，故惡寒也。甚則溺白。下白者，病及於陽明，太陰之主氣也。蓋金主氣，氣化則溺出。溺白者，氣不化而溺不清也；下白者，土氣傷而大便色白也。因客勝而主氣反病，故曰「反。」 主勝則熱上客心，心痛發熱者，君相二火之客氣，反上行而自病也。格中而嘔者，太陰之客氣自病也。因主勝而客反自病，故曰「反」 曰「客」 ，曰少陰同候，謂火性炎上，故二火皆有反逆之自病也。陽明在泉，清氣動下者，清肅之天氣，而動於下也。少腹堅滿而數便瀉者，太陽寒水之病也。主勝則腰重腹痛。少腹生寒者，太陽寒水之氣發於下也。下為鶩溏者，水下泄也。寒厥於腸，上衝胸中，甚則喘者，寒氣逆乘陽明之大腸，而上及於胸中之肺臟也。《靈樞經》曰：「氣上衝胸，喘不能久立，邪在大腸。」 大腸與肺胃相合，而竝主金氣，此與陽明司天之大義相合。太陽在泉，寒復內餘者，太陽寒水之客氣，入於內而復內有餘也。腰尻股脛足痛者，太陽之經證也；屈伸不利者，太陽之主筋也。夫太陽者，水中之陽，天之氣也。寒水者，天一所生之水也。水上通乎天，天行於地下，故曰司天，曰在泉。六氣隨天氣而遶地環轉，故在陽明司天，而曰《清復》內餘，在太陽在泉，而曰《寒復》內餘，謂司天在泉之氣，上下相通，人居於天地氣交之中，而上下之氣，復有餘於人之內也，故俱不言主氣、客氣。蓋司天在泉，一氣貫通，皆論天之道也。高者抑之，謂主氣之逆於上也；下者舉之，謂客氣之乘於下也。有餘者，勝氣也。不足者，所不勝之氣而為病也。佐以所利者，利其所欲也。如肝欲散，急食辛以散之。是「以厥陰之勝，佐以苦辛；心欲耎，急食鹹以耎之，是以少陰之勝，佐以苦鹹；脾欲緩，急食甘以緩之，是以太陰之勝，佐以辛甘；肺欲收，急食酸以收之，是以燥淫所勝，佐以辛酸；腎欲堅，急食苦以堅之，是以寒淫所勝，佐以甘苦。和以所宜者，和其五味之所宜也。如厥陰色青，宜食甘；少陰、少陽色赤，宜食」 酸；太陰色黃，宜食鹹；陽明色白，宜食苦；太陽色黑，宜食辛。安其主客者，使各守其本位也。適其寒溫者，治寒以熱，治熱以寒，治溫以涼，治涼以溫也。「同者逆之」 ，謂氣之相得者，宜逆治之。如主客之同司火熱，則當治以鹹寒，如同司寒水，則當治以辛熱，溫涼亦然，此逆治之法也。「異者從之」 ，謂不相得者，當從治之。如寒水司天，加臨於二火主氣之上，客勝當從二火之熱以治寒，主勝當從司天之寒以治熱，餘氣皆然，此平治異者之法也。木位之主，厥陰所主之位也，此乃四時不易之定位，故曰「位如未至所主之時，而陽春之氣先至，此氣之盛也，宜瀉之以酸；如至而未至，此氣之衰也，宜補之以辛。蓋木性升，酸則反其性而收之，故為瀉；辛則助其發生之氣，故為補。火位之主，謂二之氣，乃君火所主之位；三之氣，乃相火所主之位。如未至三月，而暄熱之氣先至，未至五月，而炎暑之氣先至，此來氣有餘，宜瀉之以甘，蓋從子而泄其母氣也。如至而不至，此氣之不及也，宜補之以鹹，蓋以水濟火」 也。土位之主，四之氣也。如主氣之時，埃蒸注雨，氣之盛也，宜苦以泄之，「瀉其敦阜之氣。如化氣不令，風寒竝興，主氣之不足也。宜補之。」

「以甘，蓋氣不足者，補之以味也。金位之主，五之氣也。如未及時而清肅之氣早至，此氣之盛也，其瀉宜辛以散之；如至秋深而暑熱尚在，氣之不及也，其補宜酸以收之。水位之主，終之氣也；如未及時而天氣嚴寒，冰雪霜雹，氣之盛也，宜瀉之以鹹，蓋鹹能泄下，從其類而瀉之也；如已至而天氣尚溫，此氣之不及也」 ，宜補之以苦。蓋苦味陰寒而炎上作苦，助太陽標本之位也，所謂調之正味，以平為期，勿使四時不平之氣而為民病也。客乃加臨之六氣，而有太過不及之正味，六氣運行，無有定位，如客之外至，故曰「客常以正月朔日平旦視之，如厥陰之客氣來不及，宜補之以辛，氣來有餘，宜瀉之以酸，以甘緩」 之。蓋主氣有餘，則氣行於外，客氣太過，則氣乘於內，故當兼用五臟所欲之味以調之。少陰之客，以鹹補之，鹹當作酸。《臟氣法時論》曰：心苦緩，急食酸以收之。按：論主氣，先言瀉而後言補，論客氣，先曰補而後曰瀉。蓋補瀉之道，有宜補而不宜瀉者，有宜瀉而不宜補者，有宜先補而後瀉者，有宜先瀉而後補者，有補瀉之兼用者。神而明之，在乎其人。「腠」 者，三焦通會元真之處；理者，皮膚臟腑之文理也。夫水穀入於口，津液各走其道，故三焦出氣以溫肌肉，充皮膚為其津。蓋氣充肌腠，津隨氣行，辛味入胃，能開腠理，致津液而通氣，故主潤。

帝曰：「善。願聞陰陽之三也，何謂？」岐伯曰：「氣有多少，異 用也。」帝曰：「陽明何謂也？」岐伯曰：「兩陽合明也。」帝曰：厥 陰何也？岐伯曰：「兩陰交盡也。」

馬蒔曰：「此明三陰三陽，及陽明厥陰之義也。帝承上文而問陰陽止二，今曰少陽太陽陽明少陰太陰厥陰，而皆列之為三者何也？伯言太陰為正陰，而次少為少陰，又次為厥陰；太陽為正陽，而次少為少陽，又次為陽明。以其氣有多少異用，故各有三者之分耳。然太少之義易知，而陽明厥陰之疑未釋。伯言足之十二經，合於十二月，故寅者正月之生陽也，主左足之少陽，六月建未，則為右足之少陽，皆兩足第四指脈氣所行也。二月建卯主左足之太陽，五月建午，則為右足之太陽，皆足小指外側已上脈氣所行也。三月建辰主左足之陽明，四月建巳，則為右足之陽明，皆兩足次指已上脈氣所行也。然正」 二五六月為少陽太陽，而三四為辰巳月居於其中，則彼兩陽合明於其前，故曰「陽明」 也。七月建申，主陰之生，主右足之少陰，而十二月建丑，則為左足之少陰，皆兩足心以上脈氣所行也。八月建酉主右足之太陰，而十一月建子，則為左足之太陰，皆兩足大指內側已上脈氣所行也。九月建戌主右足之厥陰，而十月建亥，則為左足之厥陰，皆兩足大指外側已上脈氣所行也。然七八十一十二月為少陰太陰，而九十為戌亥月，則為兩足之陰已盡，故曰厥陰也。厥者，盡也。張志聰曰：此言陰陽之有太少，則氣有盛衰，而治有輕重矣。陰陽之中，有太陽少陽，有太陰少陰，則氣有多少異用也。三陰三陽。有多氣少血者。有多血少氣者。有氣血皆多者。是以用藥之有異也。夫陽明主陽盛之氣。故多氣而多血。厥陰主於陰盡而一陽始蒙。氣之微者也。故為陰中之少陽而少氣。

帝曰：「氣有多少，病有盛衰，治有緩急，方有大小，願聞 其約奈何？」岐伯曰：「氣有高下，病有遠近，證有中外，治 有輕重，適其至所為故也。《大要》曰：『君一臣二，奇之制 也；君二臣四，偶之制也；君二臣三，奇之制也；君三臣 六，偶之制也。故曰：近者奇之，遠者偶之，汗者不以奇， 下者不以偶，補上治上制以緩，補下治下制以急，急 則氣味厚，緩則氣味薄，適其至所，此之謂也。病所遠 而中道，氣味之者，食而過之，無越其制度也。是故平 氣之道，近而奇偶，制小其服也；遠而奇偶，制大其服 也。大則數少，小則數多，多則九之，少則二之，奇之不 去則偶之，是謂重方；偶之不去則反佐以取之，所謂 寒熱溫涼，反從其病也』。」

王冰曰：臟位有高下，腑氣有遠近，病證有表裡，藥用有輕重，調其多少，和其緊慢，令藥氣至病所，故勿太過與不及也。奇謂古之單方，偶謂古之複方也。單複一制，皆有小大，故《奇方》云「君一臣二，君二臣三」 ，《偶方》云「君二臣四，君三臣六」 也。病有小大，氣有遠近，治有輕重，所宜故云制也。汗藥不以偶方，氣不足以外發「泄，下藥不以奇制，藥毒攻而致過。治上補上方迅急，則止不住而迫下。治下補下方緩慢，則滋道路而力又微。」 制急方而氣味薄，則力與緩等；制緩方而氣味厚，則勢與急同。如是為緩不能緩，急不能急，厚而不厚，薄而不薄，則大小非制，輕重無度，則虛實寒熱，臟腑紛撓，無由致理，此豈神靈之可望哉。無越其制度者。假如病在腎而

心之氣味，飼而冷足，仍急過之，不飼以氣味。腎藥凌心，心復益衰。餘上下遠近例同。近遠，謂腑臟之位也。心肺為近，腎肝為遠，脾胃居中，三陽胞。膽亦有遠近，身三分之上為近，下為遠也。或識見高遠，權以合宜，方奇而分兩偶，方偶而分兩奇。如是者，近而偶制，多數服之；遠而奇制，少數服之。則肺服九，心服七，脾服五，肝服三，腎服二，為常制矣。故曰：「小則數多，大則數少也。」夫方，與其重也寧輕，與其毒也寧善，與其大也寧小。是以奇方不去，偶方主之。偶方病在，則反其佐，以同病之氣而取也。夫熱與寒背，寒與熱違，微小之熱，為寒所折；微小之冷，為熱所消。甚大寒熱，則心能與違性者爭雄，能與異氣者相格。聲不同不相應，氣不同不相合，如是則且憚而不敢攻之。攻之則病氣與勝氣抗衡，而自為寒熱，以開閉固守矣。是以聖人反其佐以同其氣，令聲氣應合，復令寒熱參合，使其終異始同，燥潤而敗，堅剛必折，柔脆自消爾。

馬蒔曰：「此言約方之法，不越奇偶，而必當曲盡其制也。帝承上文而問陰陽之氣，有多有少，故民病有盛有衰，而治之者有緩有急，其方宜有大有小也。約方之法奈何？伯言陰陽之氣，歲有司天，在泉則有高有下也。民病有臟腑，在上為近，臟腑在下為遠，其證候有中有外，治法有輕有重，但使藥力適其所至之所」，以復其舊耳。故制方之大要。不過奇偶二法而已。蓋主病之為君。佐君之為臣。君用其一而臣佐以二。君用其二而臣佐以三。是數在三五皆奇之制。「君用其二而臣佐以四。君用其三。」〈當作「二。」 〉而臣佐以六，是數在六八，皆偶之制。故病在上者謂之近。近則不必數之多，宜以奇方用之；然欲以取汗，則不以奇而以偶，蓋非偶不足以發散也。觀此，則近者奇之，為不足而補，而汗者，不以奇為有邪而治之也。病在下者謂之遠。遠則不可數之少，宜以偶方用之；然欲以下利，則不以偶而以奇，蓋非奇不足以專達也。觀此則遠者偶之為不足而補，而下者不以偶為有邪而治之也。但「補上治上，其制用緩，非緩則及於下矣，故緩則用其氣味之薄者，使適其所至之所，以復其故耳。補下治下，其制用急，非急則滯於上矣，故急則用其氣味之厚者，使適其所至之所，以復其舊耳。彼病所遠，而藥食氣味止於中」道，則累及其中，即如腎之藥，食入心，則心反為腎藥所凌也。當食之而過此中道，無越制度，自然能至遠所矣。是故平氣之道，凡在上而近者，或奇以補之，或偶以汗之，惟其近則制宜小，小則數宜多，多則可以味至於九也；凡在下而遠者，或偶以補之，或奇以下之，惟其遠則制宜大，大則數宜少，少則可以味止於二也。此則病有遠近，故不分奇偶，而大約小以治上，大以治下如此。若奇偶之制，則奇之數少而大，偶之數多而小者，又其大體然也。然「與其大也寧小，與其重也寧輕，與其毒也寧善。其始也用奇，奇之不去則偶之，是謂之重方」也，即後之所謂逆者，正治也。其既也用偶，偶之不去，則反其佐以取之。所謂反其佐以取之者，即藥之寒熱溫涼，反有同於病之寒熱溫涼，乃因其性而利導之，即後之所謂從者反治也。此又奇偶先後之用，曲盡其妙者如此。

張志聰曰：「氣有高下者，有天地人之九候也。遠近者，淺深上下也。中外者，表裡也。輕重者，大小其服也。蓋適其至病之所在為故也。大要者，數之大要也。夫數之始於一而成於三，圓之象也。以二偶而成六，方之象也。地數二，木數三，甲己合而土氣化也。君二臣六，乾坤位而八卦成也。少則二之，陰數之始也；多則九」 之，陽數之終也。奇偶者，天地之數也。「近」 者，謂病之在上而近，故宜用奇方以治之。天氣之在上也，遠者，謂病之在下而遠，故宜用偶數以治之。地氣之在下也，汗乃陰液，故宜用偶而不以奇，蓋直從下而使之上，猶地氣升而後能為雲為雨也。下者宜用奇而不以偶，蓋從上而使之下，從天氣之下降也。補者補正氣之不足，治者治邪氣之有餘。在上者宜緩方，在下者宜急方，急則用氣味之厚者，緩則用氣味之薄者，蓋厚則沉重而易下，薄則輕清而上浮，奇偶緩急，各適其上下遠近，至其病之所在而已矣。「病所遠」 者，謂病之在上在下，而遠於中胃者也。「中道氣味之」 者，謂氣味之從中道而行於上下也。故當以藥食竝用而制度之。如病之在上而遠於中者，當先食而後藥；病在下而遠於中者，當先藥而後食。以食之先後而使藥味之過於上下也。是故上下之病，近於中道，而用奇方偶方者，制小其服；病遠於中，而用奇方偶方者，宜制大其服。大服小服者，謂分兩之輕重也。大則宜於數少而分兩多，蓋氣味專而能遠也。小則宜於數多而分兩少，蓋氣分則力薄而不能遠。

達矣。此平上中下三氣之道也。所謂「重方」 者，謂奇偶之竝用也。「反佐以取之」 ，謂春病用溫，夏病用熱，秋病用涼，冬病用寒。順四時寒熱溫涼之氣，而反從治其病也。

帝曰：「善。病生於本，余知之矣。生於標者，治之奈何？」岐 伯曰：病反其本，得標之病；治反其本，得標之方。

王冰曰：「此言少陰太陽之二氣，餘四氣標本同。」 馬蒔曰：「此言治標之病，其方即治本者而推之也。」 按標本之義，至廣至詳，有天地運氣之標本，有人身臟腑之標本，有病體之標本，有治法之標本。《天元紀大論》曰：「子午之歲，上見少陰；丑未之歲，上見太陰；寅申之歲，上見少陽；卯酉之歲，上見陽明；辰戌之歲，上見太陽」 ；巳亥之歲，上見厥陰。少陰所謂標也，厥陰所謂終也。蓋言子丑卯辰巳申之歲為對化，對司化令之虛，謂之曰標；午未酉戌亥寅之歲為正化，正司化令之實，謂之曰終。又曰：「厥陰之上，風氣主之；少陰之上，熱氣主之；太陰之上，濕氣主之；少陽之上，相火主之；陽明之上，燥氣主之；太陽之上，寒氣主之。」 所謂本也，是謂六元。蓋言三陰三陽為標，寒暑燥濕風火為本也。又《六微旨大論》曰：「少陽之右，陽明治之；陽明之右，太陽治之；太陽之右，厥陰治之；厥陰之右，少陰治之；少陰之右，太陰治之；太陰之右，少陽治之。此所謂氣之標，蓋南面而待之也。少陽之上，火氣治之，中見厥陰；陽明之上，燥氣治之，中見太陰；太陽之上，寒氣治之，中見少陰；厥陰之上，風氣治之，中見少陽；少陰之上，熱氣治之，中見太陽；太陰之上，濕氣治之，中見陽明。所謂本也。本之下，中之見也；見之下」 ，氣之標也。本標不同，氣應異象。蓋言三陰三陽為治之氣，皆所謂六氣之標也。少陽之上十八句，其火燥風寒熱濕為治之氣，皆所謂六氣之本也。其中見之氣，乃六氣之中氣也。通前六氣之標言之，則本居上，標居下，中氣居本標之中，故曰：「本之下，中之見也；見之下，氣之標也。」 然中氣者，三陰三陽各有夫婦之配合相守，而人之臟腑經脈皆應之，故少陽本標之中見厥陰，厥陰本標之中見少陽，而互為中氣相守，而人之膽與三焦為少陽經，亦絡肝與心包之厥陰經，而肝與心包又絡膽與三焦而互交也。陽明本標之中見太陰，太陰本標之中見陽明，而互為中氣相守，則人之胃與大腸為陽明經，亦絡脾肺之太陰經，而脾肺又絡胃與大腸經而互交也。太陽本標之中見少陰，少陰本標之中見太陽，而互為中氣相守，則人之膀胱小腸為太陽經，亦絡腎與心之少陰經，而腎與心又絡小腸膀胱而互交也。「本標不同，氣應異象」 者，謂太陽少陰二氣也。太陽之上，寒氣治之，是標陽本寒不同，其氣應則太陽所至為寒生中為溫，而寒溫異象也。少陰之上，熱氣治之，是標陰本熱不同，其氣應則少陰所至為熱生中為寒，而熱寒異象也。此乃天地運氣之標本也。又標本病傳論及《靈樞·病本篇》，皆以先病為本，後病為標。惟中滿、小大便不利二病，或為本，或為標，皆不分標本，而先治其標，其餘百病，皆先治其本也。此乃病體先後分標本也。又《湯液醪醴論》曰：「病為本，工為標。」 此以病人醫人分標本也。此節所謂本者，蓋以風寒暑濕燥火為本也，所謂標者，以三陰三陽為標也。如天之本在風，標在厥陰，則人之病在肝，而厥陰之中見少陽，則又在於膽，天之本在火，標在少陽，則人之病在膽，而少陽之中見厥陰，則又在於肝，故病生於本似易知，而治標之方則難必，殊不知病自本始，則知標病之所由來也，治之者。亦即其本而推之。則得標之所以立其方矣。假如本在於風。則標之方亦在於風耳。大義又見下文之下節。

張志聰曰：「此論三陰三陽之有本有標也。病生于本者，生於風寒熱濕燥火也；生于標者，生于三陰三陽之氣也。如太陽為諸陽之首，而本于寒水；少陰為陰中之太陰，而本於君火；陽明乃陽盛之氣，而本於清肅；厥陰主陰極，而本於風木之陽。此陰陽中又有標本之不同也。病反其本」 者，如病寒而反得太陽之熱化，病熱而反見少陰之陰寒，病在陽而反見清肅之虛寒，病在陰而反得中見之火熱，所謂病反其本，得標之病也。治反其本者，如病本寒而化熱，則反用涼藥以治熱；如病本熱而化寒，則反用熱藥以治寒；如病在陽明而化虛冷，則當溫補其中氣；如病在厥陰而見火熱，又當逆治其少陽，所謂治「反其本，得標之方。」 少陽少陰標本相同。皆從陽熱陰濕而治。

帝曰：「善。六氣之勝，何以候之？」岐伯曰：「乘其至也，清氣 大來，燥之勝也，風木受邪，肝病生焉；熱氣大來，火之 勝也，金燥受邪，肺病生焉；寒氣大來，水之勝也，火熱 受邪，心病生焉；濕氣大來，土之勝也，寒水受邪，腎病生焉；風氣大來，木之勝也，土濕受邪，脾病生焉。所謂 感邪而生病也。乘年之虛，則邪甚也，失時之和，亦邪」 甚也。遇月之空，亦邪甚也。重感於邪，則病危矣。有勝 之氣，其必來復也。帝曰：「其脈至何如？」岐伯曰：「厥陰之 至其脈弦，少陰之至其脈鉤，太陰之至其脈沉，少陽 之至大而浮，陽明之至短而濇，太陽之至大而長。至 而和則平，至而甚則病，至而反者病，至而不至者病， 未至而至者病，陰陽易者危。」

王冰曰：「肝病生，謂流於膽；肺病生，謂流於迴腸、大腸；心病生，謂流於三焦小腸；腎病生，謂流於膀胱；脾病生，謂流於胃也。」 外有其氣而內惡之，中外不喜，因而遂病，是謂感也。甚，謂歲氣不足，外邪湊之也。「失時之和」 ，謂六氣臨統，與位氣相尅，感之而病，亦隨所不勝，而與內臟相應，邪復甚也。「遇月之空」 ，謂上弦前，下弦後，月輪中空也。「重感於邪」 ，謂年已不足，邪氣大至，是一感也。年已不足，天氣尅之，此時感邪，是重感也。內氣召邪，天氣不祐，病不危可乎？然天地之氣，不能相無，故有勝之氣，其必來復也。脈若耎虛而滑，端直以長，是謂弦，實而強則病，不實而微亦病，不端直長亦病，不當其位亦病，位不能弦亦病，來「勝去衰，如偃帶鉤是謂鉤。來不勝去反盛則病，來盛去盛亦病，來不盛去不盛亦病，不偃帶鉤亦病，不當其位亦病，位不能鉤亦病。」 沈，下也，按之乃得下諸位脈也。沈甚則病，不沈亦病，不當其位亦病，位不能沈亦病，浮高也。大謂稍大諸位脈也。大浮甚則病，浮而不大亦病，不大不浮亦病，不當其位「亦病，位不能大浮亦病，往來不利，是謂濇也。往來不遠，是謂短也。短甚則病，濇甚則病，不短不濇亦病，不當其位亦病，位不能短濇亦病。往來遠，是謂長大甚病。長甚亦病，長而不大亦病，大而不長亦病，不當其位亦病，位不能長大亦病，去其太甚，則為平調。不弱不強，是謂和也。弦似張弓弦，滑如連珠，沈而附骨，浮高於皮，濇而止住，短如麻黍，大如帽簪，長如引繩，皆謂至而太甚，應弦反濇，應大反細，應沈反浮，應浮反沈，應短濇反長滑，應耎虛反強實，應細反大，是皆為氣反」 ，常平之候，有病迺如此也。至而不至者，氣位已至，而脈氣不應也。未至而至者，謂按曆占之，凡得節氣當年六位之分，當如南北之歲，脈象改易而應之。氣序未移，而脈先變易，是先天而至，故病。《陰陽易》者，謂不應天常，氣見交錯，失其恆位，更易見之。陰位見陽脈，陽位見陰脈，是易位而見也。二氣之亂，故氣危。

馬蒔曰：「此言六氣之勝，氣有可候，而脈有可診也。清氣大來，可以候燥之勝，迺陽明燥金所司也，故金來勝木，則風木受邪，肝病迺生。熱氣大來，可以候火之勝，迺少陰少陽所司也，故火來勝金，則金燥受邪，肺病迺生。寒氣大來，可以候水之勝，迺太陽寒水所司也；故寒來勝火，則心病乃生。濕氣大來，可以候土之勝，迺太陰濕土所司也，故土來勝水，腎病迺生；風氣大來，可以候木之勝，迺厥陰風木所司也，故木來勝土，脾病迺生。」 正以「歲木不足，則外有清邪；歲火不足，則外有寒邪；歲土不足，則外有風邪；歲水不足，則外有熱邪；歲金不足，則外有濕邪，乃乘年之虛，斯邪之所以甚耳。」 且六氣有主氣，有客氣。主氣主乎四時，春溫、夏熱、秋涼、冬寒者，其宜也。而客氣加之，或主勝，或客勝，則失時之和，亦邪之所以甚耳。《八正神明論》曰：「月始生則血氣始精，衛氣始行；月郭滿則血氣實，肌肉堅；月郭空則肌肉減，經絡虛，衛氣去，形獨居。」 故遇月之空，亦邪之所以甚耳。此則重感於邪，病之所以危也。但有勝之氣，必「有復之氣，其機又相因者耳。六氣之至，必有其脈。厥陰之至，其脈弦，耎虛而滑，端直以長也。少陰之至其脈鉤，來盛去衰，如偃帶鉤也。太陰之至其脈沈，沈者不浮也。少陽之至，大而浮，大則不小，浮則不沈也。陽明之至，短而濇，短則不長，濇則不利也。太陽之至，大而長，大則不小，長則不短也。如六脈」 之至而和，平則為平脈。如六脈之至而甚，如太弦、太鉤之類。六脈之至而反，如應弦反濇，應大反細，應沈反浮，應浮反沈，應濇反滑，應滑反濇，應長反短，應短反長之類。如氣候已至而脈氣不至，如氣候未至而脈氣先至，此皆不免於病也。上文感邪而生病，諸脈見矣。如脈宜見於寸，為陽位而反見於尺。脈宜見於尺。為陰位而反見於寸。此皆必至於危也。上文重感於邪。則病危。其陰陽必反矣。

張志聰曰：「風寒熱濕燥，在天四時之五氣，木火土金水，在地四時之五行，五氣之勝五行，五行而病五臟，是五臟之外合五行，而五行之上呈五氣也。乘年之虛者，主歲之氣不及也。如木運不及，則清氣勝之，火運不及，則寒氣勝之，土運不及，則風氣」

「勝之；金運不及，則熱氣勝之；水運不及，則濕氣勝之，此歲運之不及，而四時之勝氣，又乘而侮之。失時之和者，四時之氣衰也。如春氣不足，則秋氣勝之，夏氣不足，則冬氣勝之，長夏之氣不足，則春氣勝之，秋氣不足，則夏氣勝之，冬氣不足，則長夏之氣勝之。」 遇月之空者，月廓空之時也。「重感於邪」 者，乘年之虛，失時之和，遇月之空，是謂「三虛」 ，而感於邪，則病危矣。有勝之氣，其必來復者，春有慘悽殘賊之勝，則夏有炎暑燔爍之復；夏有慘悽凝冽之勝，則四維有埃昏大雨之復；四維發振拉飄騰之變，則秋有肅殺霖霪之復；秋有炎爍燔燎之變，則冬有冰雹霜雪之復；冬有埃昏驟注之變，則春有飄蕩振拉之復。「此四時之勝，而必有復也。夫六氣之應六脈也。厥陰主木，故其脈弦；少陰主火，故其脈鉤；太陰主土，故其脈沈；少陽主火，故大而浮；陽明主金，故短而濇；太陽主水，而為諸陽主氣，故大而長。」 如「脈至而和則為平人，脈至而甚則為病。脈所至之脈，與時相反者病，及時而脈不至者病，未及時而脈先至」 者病。如三陰主時。而得陽脈。三陽主時。而得陰脈者危。。

本作品在全世界都属于公有领域，因为作者逝世已经超过100年，并且于1929年1月1日之前出版。

本作品原文沒有標點。標點是人工智能程序古詩文斷句 v2.1創建，並且經由維基文庫用戶編輯改善的。本站用戶之編輯以知识共享 署名-相同方式共享 4.0协议（CC BY-SA 4.0）發佈。

歡迎各位持續修正標點，請勿複製與本站版權協議不兼容的標點創作。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- Kwj2772

- Jdx

- 維基小霸王

- Rocket000

- Santoposmoderno

- HereToHelp

- Victormoz

- Srittau

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

- Dbenbenn

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

欽定古今圖書集成/博物彙編/藝術典/第062卷

关于